L-ambaxxaturi għall-UE llum approvaw il-proposta tal-Kummissjoni li tipprovdi €1.2 biljun ta' assistenza makrofinanzjarja addizzjonali lill-Ukrajna . Dan ifisser li l-proposta tista' titħaffef fil-Parlament Ewropew bil-għan li t-test jiġi adottat malajr kemm jista' jkun. Din għandha l-intenzjoni li tipprovdi appoġġ rapidu f'sitwazzjoni ta' kriżi akuta u li ssaħħaħ ir-reżiljenza tal-Ukrajna. Jeħtieġ li t-test jiġi adottat mill-Parlament Ewropew u mill-Kunsill qabel ma jkun jista' jidħol fis-seħħ. It- tensjonijiet ġeopolitiċi attwali qed ikollhom effett detrimentali fuq l-istabbiltà ekonomika u finanzjarja tal-Ukrajna. Theddid persistenti għas-sigurtà diġà wassal għal ħruġ ta' kapital sostanzjali. L-Ukrajna qed titlef l-aċċess għas-swieq kapitali internazzjonali minħabba l-inċertezza ġeopolitika kbira u l-impatt tagħha fuq is-sitwazzjoni ekonomika. L-UE tappoġġa lill-Ukrajna, anke ekonomikament. It-tensjonijiet ġeopolitiċi attwali qed ikollhom impatt ekonomiku qawwi fuq l-Ukrajna. L-istati membri huma lesti li jipprovdu €1.2 biljun f'assistenza makrofinanzjarja. Għandi l-pjaċir inħabbar li llum iddeċidejna li nappoġġaw il-proposta tal-Kummissjoni, sabiex l-għajnuna finanzjarja tkun tista' tasal l-Ukrajna mingħajr dewmien. Bruno Le Maire, Ministru għall-Ekonomija, il-Finanzi u l-Irkupru ta' Franza Din l-assistenza makrofinanzjarja ta' emerġenza hija mistennija li ddum 12-il xahar u tkun magħmula minn żewġ żborżi: Ir-rilaxx tal-ewwel sparti, soġġett għall-prekondizzjoni politika u implimentazzjoni sodisfaċenti tal-programm tal-FMI, iseħħ malajr wara l-approvazzjoni ta' din il-proposta, mad-dħul fis-seħħ tal-Memorandum ta' Qbil (MtQ) dwar miżuri ta' politika strutturali speċifiċi, li għandu jintlaħaq qbil dwaru bejn il-Kummissjoni Ewropea f'isem l-UE u l-Ukrajna. L-iżborż tat-tieni parti jkun marbut mal-implimentazzjoni sodisfaċenti kontinwa kemm ta' programm tal-FMI kif ukoll tal-miżuri ta' politika miftiehma fil-MtQ. Il-MtQ li jirfed din l-operazzjoni ta' assistenza makrofinanzjarja ta' emerġenza x'aktarx li jiffoka fuq għadd limitat ta' azzjonijiet ta' politika fattibbli u fuq terminu qasir fl-oqsma ta' prijorità l-aktar urġenti, bħat-tisħiħ tar-reżiljenza u l-istabbiltà ekonomika, il-governanza u l-istat tad-dritt, u l-enerġija. Kuntest Il-Ftehim ta' Assoċjazzjoni UE-Ukrajna, li daħal fis-seħħ fl-1 ta' Settembru 2017, iqarreb aktar lill-Ukrajna u lill-UE. Minbarra li jħeġġeġ rabtiet politiċi aktar profondi, rabtiet ekonomiċi aktar b'saħħithom u r-rispett għall-valuri komuni, il-ftehim ipprovda qafas biex tiġi segwita aġenda ta' riforma ambizzjuża, iffukata fuq il-ġlieda kontra l-korruzzjoni, sistema ġudizzjarja indipendenti, l-istat tad-dritt, u klima kummerċjali aħjar. L-UE wriet appoġġ kontinwu għal dawn ir-riformi, li huma kruċjali biex jiġbdu l-investimenti, jagħtu spinta lill-produttività u jogħllu l-istandards tal-għajxien fuq terminu medju. Fost strumenti oħra ta' appoġġ, bejn l-2014 u l-2021 l-UE appoġġat lill-Ukrajna permezz ta' ħames operazzjonijiet konsekuttivi ta' Assistenza Makrofinanzjarja (MFA) li ammontaw għal €5 biljun f'self. It-tensjonijiet ġeopolitiċi attwali qed ikollhom effett detrimentali fuq l-istabbiltà ekonomika u finanzjarja diġà prekarja tal-Ukrajna. Theddid persistenti għas-sigurtà wassal għal ħruġ ta' kapital sostanzjali. Fl-1 ta' Frar 2022, fil-kuntest tat-telf tal-aċċess għas-swieq kapitali internazzjonali minħabba l-inċertezza ġeopolitika kbira u l-impatt tagħha fuq is-sitwazzjoni ekonomika fl-Ukrajna, il-Kummissjoni ressqet proposta biex tipprovdi MFA ġdida ta' €1.2 biljun fil-forma ta' self biex irawwem l-istabbiltà fl-Ukrajna. Proposta tal-Kummissjoni